Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 06.03.2020

**Αρ. Πρωτ.:** 332

ΠΡΟΣ: κ. Β. Κικίλια, Υπουργό Υγείας

**ΚΟΙΝ: «Πίνακας Αποδεκτών»**

ΘΕΜΑ: «Λήψη μέτρων προστασίας των ατόμων με χρόνιες παθήσεις που εργάζονται σε υπηρεσίες με άμεση επαφή με κοινό από τον κορωνοϊό**»**

**Κύριε Υπουργέ,**

**Η Εθνική Συνομοσπονδία Ατόμων με Αναπηρία (Ε.Σ.Α.μεΑ.)** **η οποία αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και χρονίων παθήσεων και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας και χρονίων παθήσεων** - με το παρόν έγγραφό της και λαμβάνοντας υπόψη ότι η αύξηση των κρουσμάτων του κορωνοϊού στη χώρας μας αποτελεί ένα σοβαρό θέμα που χρειάζεται άμεση παρέμβαση, προτείνει τη λήψη μέτρων για την προστασία των εργαζομένων με χρόνιες παθήσεις και των γονέων τέκνων ατόμων με αναπηρία που εργάζονται σε χώρους παροχής υγείας, σε σχολικές μονάδες ή γενικά σε υπηρεσίες που υπάρχει άμεση επαφή με το κοινό.

Σύμφωνα με τις οδηγίες που έχουν δοθεί από τον ΕΟΔΥ για την προστασία των ατόμων που ανήκουν στις ομάδες υψηλού κινδύνου αναφορικά με τη λοίμωξη από το νέο κορωνοϊό, μεταξύ των οποίων είναι και άτομα οποιασδήποτε ηλικίας με χρόνια νοσήματα, κρίνεται ιδιαίτερα αναγκαία η αποφυγή επαφής αυτών των ατόμων με άτομα που εμφανίζουν συμπτώματα της νόσου.

Τα άτομα με χρόνιες παθήσεις, όπως νεφροπαθείς, θαλασσαιμικοί, μεταμοσχευμένοι μυελού οστών και συμπαγών οργάνων, καρδιοπαθείς, καρκινοπαθείς, άτομα με αναπνευστικά νοσήματα, ανοσοανεπάρκειες, σακχαρώδη διαβήτη, αυτοάνοσα νοσήματα, επίκτητα σύνδρομα, με λεμφώματα (π.χ. Hodgkin), λήπτες βιολογικών παραγόντων (TNFα inhibitor Anti–IL-6 receptor), λήπτες κορτικοστεροειδών και γενικότερα άτομα με αναπηρία και χρόνιες παθήσεις, καθώς και γονείς τέκνων με αναπηρία ανήκουν στις ομάδες υψηλού κινδύνου και έχουν μεγάλο κίνδυνο εμφάνισης σοβαρών επιπλοκών σε περίπτωση μόλυνσης με τον ιό.

Ως εκ τούτου, για όλες αυτές τις κατηγορίες του πληθυσμού που εργάζονται σε νοσοκομεία, κέντρα υγείας και γενικά σε δομές, ή υπηρεσίες δημόσιου ή ιδιωτικού τομέα στις οποίες έρχονται σε επαφή με το κοινό, θα πρέπει να παρέχεται η δυνατότητα επιλογής απομάκρυνσης από τις θέσεις εργασίες τους ή ακόμα και αποχή από την εργασία και παραμονή κατ΄ οίκον, χωρίς να χρεώνονται άδεια και χωρίς μείωση των αποδοχών τους, για την αποφυγή εμφάνισης της νόσου και επιπλοκών αυτής.

**Κύριε Υπουργέ,**

Είναι απαραίτητο η Πολιτεία να λάβει ειδικά μέτρα προστασίας κατά προτεραιότητα, προς όφελος των ευπαθών ομάδων, καθώς είναι σχεδόν βέβαιο ότι το επόμενο διάστημα τα κρούσματα θα αυξηθούν και θα επιταχυνθεί η διασπορά του ιού.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Ι. Λυμβαίος**

**Πίνακας Αποδεκτών:**

- Γραφείο Πρωθυπουργού της χώρας

- Γραφείο Υπουργού Επικρατείας, κ. Γ. Γεραπετρίτη

- Γραφείο Υφυπουργού παρά τω Πρωθυπουργώ, κ. Άκη Σκέρτσου

- Γραφείο Υφυπουργού Υγείας, κ. Β. Κοντοζαμάνη

- Γραφείο Γενικού Γραμματέα Υπηρεσιών Υγείας, κ. Ι. Κωτσιόπουλου

- Γραφείο Γενικού Γραμματέα Δημόσιας Υγείας, Πρόληψης και Εθελοντισμού,

 κ. Π. Πρεζεράκου

- Καθηγητή Σ. Τσιόδρα, εκπρόσωπο του Υπουργείου Υγείας για τον κορωνοϊό

- Γραφείο Προέδρου ΕΟΔΥ, κ. Π. Αρκουμανέα

- Γραφείο Προέδρου ΠΟΕΔΗΝ, κ. Μ. Γιαννάκου

- Οργανώσεις Μέλη ΕΣΑμεΑ

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |